Line Barfod (EL), 2003-02-06:
Jeg vil, inden jeg går i gang med min ordførertale, lige først kritisere den korte høringsfrist, som organisationerne
har fået.
At man udsender så væsentligt et lovforslag i juleferien med en høringsfrist til den 9. januar, det synes jeg simpelt hen ikke er rimeligt.
Jeg kan simpelt hen ikke finde en eneste saglig begrundelse for, at man skulle have så kort en høringsfrist i organisationerne til at se på, hvad virkningerne egentlig vil være af det her forslag, så man kunne komme med de indvendinger, som vi har behov for med hensyn til at kunne vurdere konsekvenserne.
Jeg håber, at man i Socialministeriet for fremtiden vil sørge for, at der er en længere høringsfrist. Som flere har været inde på i debatten, er det største problem for børnefamilierne i dag, at der ikke er pasningsgaranti.
Der er proppet alt for mange børn ind, fordi kommunen har så stram en økonomi.
Ingen af de to store problemer gør det her forslag noget som helst ved.
Ifølge socialministeren er formålet med lovforslaget, at børn skal kunne komme i børnehave tæt på
forældrenes arbejde og på tværs af kommunegrænserne.
Umiddelbart lyder det jo meget pænt med større valgfrihed og større fleksibilitet.
Men som De Radikales ordfører var inde på, kan det, at man tager børnene med hen til arbejdspladsen, i stedet for at de bliver i nærområdet, have konsekvenser for børnene og deres tilknytning til nærområdet. Som det også fremgår af nogle af høringssvarene, kan det jo give problemer senere for den tætte overgang, man ønsker at arbejde med, når børnene skal starte i skole.
Når man ser lidt nærmere på konsekvenserne i øvrigt for samfundet, så rækker konsekvenserne af det her forslag langt.
De borgerlige partier vil nu med opbakning fra Dansk Folkeparti ændre på hele børneområdet, hvor vuggestuer og børnehaver i dag er en fælles samfundsopgave, og hvor vi er optaget af at sikre børnene gode opvækstvilkår.
Desværre er der en vis egenbetaling, men trods alt er det en fælles samfundsopgave at sikre, at der er gode børnehaver og vuggestuer.
Det skal nu ændres til, at man i stedet som forældre kan købe sig til pasning af sine børn hos forskellige leverandører, og så kan man få et tilskud på samme måde, som man også kan få offentligt tilskud til køb af forskellige andre produkter og ydelser.
Forslaget er helt tydeligt forløberen for privatisering af børnehaver og vuggestuer, så private firmaer kan tjene penge på området.
Det virker, som om det hele er gennemsyret af, at formålet med børnehaver og vuggestuer kun er at opfylde arbejdsmarkedets behov for, at børnene kan blive opbevaret et sted, mens forældrene er på arbejde, i stedet for at man er optaget af, hvordan man giver børnene de bedste forhold.
Samtidig vil det også betyde, at prisen for at have sit barn i børnehave og vuggestue kan stige, og det kan ramme de forældre, der ikke har mange penge.
Det må de så vælge, hvis de vil have deres barn i vuggestue,
og så kommer de til gengæld til at betale, og deres økonomi bliver endnu dårligere, end den er i forvejen.
Der er også det problem, som nogle af høringssvarene er inde på, nemlig risikoen for social eksport.
Vi har i mange år på boligområdet set, at nogle kommuner undlader at bygge almene boliger.
Vi kan risikere, at nogle kommuner lader være at bygge børnehaver og vuggestuer og så regner med, at de forældre, der har råd til det, og som har et arbejde, kan tage deres barn hen til en børnehave eller en vuggestue dér, mens de, der ikke har råd, bliver nødt til at flytte fra kommunen.
Der kommer også hele problemet med pendling, for det her forslag kan åbne op for langt større pendling, end der er i dag, fordi man siger: Jamen barnet er jo sammen med dets forældre, mens de kører i bil på vej til og fra arbejde og børnehave.
Så kunne man jo ikke lade være med til sidst at spørge, når nu man også åbner for, at der i alle kommuner skal være mulighed for privat pasning, for, at man kan have en ung pige eller ung mand derhjemme: Hvorfor vil man så ikke også indføre pligt til, at der skal være tilbud om vuggestuer i alle kommuner?
Der er mange kommuner i dag, hvor der ikke er vuggestuer.
Hvorfor skal der ikke være pligt til det, hvis der skal være det reelle frie valg? Enhedslisten kan ikke støtte forslaget.